6.12.2022
DA
Den Europæiske Unions Tidende
C 465/89 Tirsdag den 3. maj 2022
134. præciserer, at klassificeringen af AI-systemer som »højrisikosystemer« bør baseres på deres konkrete anvendelse og den sammenhæng, som den skade, der kan forventes at indtræffe i strid med de grundlæggende rettigheder og sundheds- og sikkerhedsreglerne som fastsat i EU-retten, indgår i, og dens art, sandsynlighed, alvorlighed og potentielle uoprettelighed; understreger, at denne klassificering bør ledsages af vejledning og fremme af udveksling af bedste praksis for AI-udviklere; understreger, at retten til privatlivets fred altid skal respekteres, og at AI-udviklere bør garantere fuld overholdelse af reglerne om databeskyttelse;
135. understreger, at AI-systemer, der sandsynligvis vil interagere med eller på anden vis påvirke børn, skal tage højde for børns rettigheder og sårbarheder og opfylde de højeste tilgængelige standarder for indbygget sikkerhed og privatlivsbeskyttelse som standard;
136. bemærker, at de miljøer, som AI-systemer fungerer i, kan være forskellige i et business to business-miljø (B2B-miljø) sammenlignet med et business to consumer-miljø (B2C-miljø); påpeger, at forbrugernes rettigheder skal beskyttes juridisk gennem forbrugerbeskyttelseslovgivning; understreger, at selv om virksomheder kan løse ansvars­ relaterede og andre juridiske udfordringer hurtigere og mere omkostningseffektivt ad kontraktlig vej direkte med handelspartnerne, kan det være nødvendigt at beskytte mindre virksomheder mod dominerende aktørers misbrug af markedsstyrke gennem kommerciel eller teknologisk fastlåsning, hindringer for markedsadgang eller problemer med asymmetriske oplysninger; understreger, at det også er nødvendigt at tage hensyn til behovene hos SMV'er og startupvirksomheder med meget komplekse lovgivningsmæssige krav, så man undgår at stille dem ringere end store virksomheder, som har ressourcerne til at have juridiske afdelinger og complianceafdelinger af en vis størrelse;
137. understreger behovet for at anvende en principbaseret tilgang til åbne etiske spørgsmål, som de nye teknologiske muligheder rejser som følge af salg og brug af AI-applikationer, herunder gennem brugen af grundlæggende, obligatoriske principper som f.eks.
princippet om forebyggelse af skader, princippet om at respektere den menneskelige værdighed og grundlæggende rettigheder og princippet om beskyttelse af den demokratiske proces; bemærker, at god praksis inden for udvikling af AI som f.eks. menneskecentret AI, ansvarlig forvaltning og princippet om gennemsigtighed og forklarlighed samt principperne om bæredygtig AI, som er fuldt i overensstemmelse med FN's 2030-dagsorden for bæredygtig udvikling, er andre vigtige komponenter med henblik på at udforme AI-økonomien;
138. anerkender, at det ikke altid er muligt at fjerne bias fuldstændigt fra AI-algoritmerne, da det ideelle mål om fejlfri data er meget vanskeligt eller næsten umuligt at nå; bemærker, at selv et afprøvet AI-system uundgåeligt vil støde på scenarier fra den virkelige verden, der kan resultere i forudindtagede udfald, når det udrulles i omgivelser, som er forskellige fra sammensætningen af systemets uddannelses- og testdata; understreger, at EU bør bestræbe sig på at forbedre gennemsigtigheden af datasæt og algoritmer, samarbejde meget tæt med AI-udviklerne om at udligne og reducere strukturelle samfundsmæssige bias og overveje obligatoriske due diligence-regler for menneskerettigheder på et tidligt udviklingsstadium;
139.
uddyber, at meningsfulde gennemsigtigheds- eller forklarlighedsforpligtelser vedrørende AI-systemer vil være nyttige i mange tilfælde, men måske ikke vil være mulige at overholde i alle tilfælde; bemærker, at intellektuelle ejendomsrettigheder og forretningshemmeligheder skal beskyttes mod ulovlige praksisser såsom industrispionage;
140. anfører, at de retlige rammer for intellektuel ejendom fortsat skal beskytte AI-innovatorerne og give dem incitamenter ved at tildele dem patenter som belønning for at udvikle og udgive deres frembringelser; mener, at den eksisterende lovgivning overvejende er fremtidssikker, men foreslår visse justeringer, herunder integration af open source-elementer, og anvendelse af offentlige udbud med henblik på i givet fald at tillade open source-software til AI-løsninger; foreslår nye former for patentlicensering for at sikre, at værktøjer er tilgængelige for regioner og initiativer, som ellers ikke ville have råd til dem;
141. mener, at obligatoriske forudgående egenrisikovurderinger baseret på klare regler og standarder samt konsekvensanalyser vedrørende databeskyttelse suppleret med tredjepartsoverensstemmelsesvurderinger med relevant og passende CE-mærkning kombineret med efterfølgende håndhævelse ved hjælp af markedsovervågning kan være nyttige med henblik på at sikre, at AI-systemer på markedet er sikre og pålidelige; mener, at der med sigte på at forhindre, at SMV'er fortrænges fra markedet, bør udvikles standarder og vejledninger vedrørende overholdelse af AI-relateret lovgivning med tæt inddragelse af små virksomheder, og at de så vidt muligt bør harmoniseres internationalt og stilles gratis til rådighed;